
MOZZJONI GĦAL RIŻOLUZZJONI TAL-PARLAMENT EWROPEW
dwar l-indirizzar tal-ktajjen tas-sottokuntrattar u r-rwol tal-intermedjarji sabiex jiġu protetti d-drittijiet tal-ħaddiema
(2025/2133(INI))
Il-Parlament Ewropew,
–	wara li kkunsidra l-Pilastru Ewropew tad-Drittijiet Soċjali,
–	wara li kkunsidra d-Direttiva 96/71/KE tal-Parlament Ewropew u tal-Kunsill tas-16 ta’ Diċembru 1996 dwar l-impjieg ta’ ħaddiema fil-qafas ta’ prestazzjoni ta’ servizzi[footnoteRef:1], kif emendata bid-Direttiva (UE) 2018/957, [1:  ĠU L 18, 21.1.1997, pp. 1, ELI: http://data.europa.eu/eli/dir/1996/71/oj.] 

–	wara li kkunsidra d-Direttiva 2014/67/UE tal-Parlament Ewropew u tal-Kunsill tal-15 ta’ Mejju 2014 dwar l-infurzar tad-Direttiva 96/71/KE dwar l-istazzjonament ta’ ħaddiema fil-qafas tal-prestazzjoni ta’ servizzi u li temenda r-Regolament (UE) Nru 1024/2012 dwar il-kooperazzjoni amministrattiva permezz tas-Sistema ta’ Informazzjoni tas-Suq Intern (“ir-Regolament tal-IMI”)[footnoteRef:2], [2:  ĠU L 159, 28.5.2014, p. 11, ELI: http://data.europa.eu/eli/dir/2014/67/oj.] 

–	wara li kkunsidra d-Direttiva 2011/36/UE tal-Parlament Ewropew u tal-Kunsill tal-5 ta’ April 2011 dwar il-prevenzjoni u l-ġlieda kontra t-traffikar tal-bnedmin u l-protezzjoni tal-vittmi tiegħu, u li tissostitwixxi d-Deċiżjoni Qafas tal-Kunsill 2002/629/ĠAI, kif emendata bid-Direttiva (UE) 2024/1712[footnoteRef:3], [3:  ĠU L 101, 15.4.2011, p. 1, ELI: http://data.europa.eu/eli/dir/2011/36/oj.] 

–	wara li kkunsidra r-rapport tal-Kummissjoni tat-30 ta’ April 2024 dwar l-applikazzjoni u l-implimentazzjoni tad-Direttiva (UE) 2018/957 tal-Parlament Ewropew u tal-Kunsill tat-28 ta’ Ġunju 2018 li temenda d-Direttiva 96/71/KE dwar l-istazzjonar ta’ ħaddiema fil-qafas ta’ prestazzjoni ta’ servizzi (COM(2024)0320),
–	wara li kkunsidra r-rapport tal-Kummissjoni tas-26 ta’ Mejju 2025 bit-titolu “Evalwazzjoni tal-Awtorità Ewropea tax-Xogħol (ELA)” (COM(2025)0256),
–	wara li kkunsidra l-komunikazzjoni tal-Kummissjoni tat-28 ta’ Ġunju 2021 bit-titolu “Qafas strateġiku tal-UE dwar is-saħħa u s-sikurezza fuq il-post tax-xogħol 2021-2027 Is-sikurezza u s-saħħa okkupazzjonali għal dinja tax-xogħol li qed tinbidel” (COM(2021)323 final), inkluż l-approċċ Viżjoni Żero għall-imwiet relatati max-xogħol fl-UE,
–	wara li kkunsidra l-pubblikazzjoni tal-Kummissjoni ta’ Mejju 2020 bit-titolu “Making socially responsible public procurement work: 71 good practice cases” (Nagħmlu l-akkwist pubbliku soċjalment responsabbli – 71 każ ta’ prattiki tajba)[footnoteRef:4], [4:  https://data.europa.eu/doi/10.2826/844552.] 

–	wara li kkunsidra r-rapport tal-2025 tal-ELA bit-titolu “Posting of third‑country nationals: contracting chains, recruitment patterns, and enforcement issues” (Stazzjonar ta’ nazzjonali ta’ pajjiżi terzi: Katini ta’ kuntrattar, xejriet ta’ reklutaġġ, u kwistjonijiet ta’ infurzar)[footnoteRef:5], [5:  https://www.ela.europa.eu/sites/default/files/2025-03/ELA-posting-third-country-nationals-report.pdf.] 

–	wara li kkunsidra r-rapport tal-ELA ta’ Frar 2023 bit-titolu “Cooperation practices, possibilities and challenges between Member States – specifically in relation to the posting of third‑country nationals” (Il-prattiki ta’ kooperazzjoni, il-possibbiltajiet u l-isfidi bejn l-Istati Membri – speċifikament b’rabta mal-istazzjonar ta’ nazzjonali ta’ pajjiżi terzi)[footnoteRef:6], [6:  https://www.ela.europa.eu/sites/default/files/2023-04/ela-report-posting-third-country-nationals.pdf.] 

–	wara li kkunsidra r-rapport tal-Europol ta’ Diċembru 2024 bit-titolu “Leveraging legitimacy: How the EU’s most threatening criminal networks abuse legal business structures” (Sfruttament tal-leġittimità: Kif in-networks kriminali l-aktar ta’ theddida għall-UE jabbużaw mill-istrutturi tan-negozju legali),
–	wara li kkunsidra l-Artikolu 10 tal-Linji Gwida tal-Organizzazzjoni Internazzjonali tax-Xogħol (ILO) dwar il-prinċipji ġenerali tal-ispezzjoni tax-xogħol,
–	wara li kkunsidra l-Konvenzjoni tal-ILO dwar l-Aġenziji Privati tal-Impjieg (il-Konvenzjoni Nru 181, 1997),
–	wara li kkunsidra l-Konvenzjoni tal-ILO dwar is-Sikurezza u s-Saħħa fil-Kostruzzjoni (il-Konvenzjoni Nru 167, 1988),
–	wara li kkunsidra r-riżoluzzjoni tiegħu tal-25 ta’ Novembru 2021 dwar l-introduzzjoni ta’ pass Ewropew tas-sigurtà soċjali għat-titjib tal-infurzar diġitali tad-drittijiet ta’ sigurtà soċjali u ta’ mobbiltà ekwa[footnoteRef:7], [7:  ĠU C 224, 8.6.2022, p. 81.] 

–	wara li kkunsidra r-riżoluzzjoni tiegħu tat-13 ta’ Marzu 2025 dwar l-aspetti soċjali u relatati mal-impjiegi tal-proċessi ta’ ristrutturar: il-ħtieġa li jiġu protetti l-impjiegi u d-drittijiet tal-ħaddiema[footnoteRef:8], [8:  ĠU C, C/2025/3156, 20.6.2025, ELI: http://data.europa.eu/eli/C/2025/3156/oj.] 

–	wara li kkunsidra r-riżoluzzjoni tiegħu tat-18 ta’ Jannar 2024 dwar ir-reviżjoni tal-mandat tal-Awtorità Ewropea tax-Xogħol[footnoteRef:9], [9:  ĠU C, C/2024/5741, 17.10.2024, ELI: http://data.europa.eu/eli/C/2024/5741/oj.] 

–	wara li kkunsidra d-Dikjarazzjoni ta’ La Hulpe dwar il-Futur tal-Pilastru Ewropew tad-Drittijiet Soċjali tas-16 ta’ April 2024,
–	wara li kkunsidra r-rapport tas-17 ta’ April 2024 ta’ Enrico Letta bit-titolu “Much more than a Market – Speed, Security, Solidarity: Empowering the Single Market to deliver a sustainable future and prosperity for all EU Citizens” (Ħafna aktar milli Suq – Veloċità, Sigurtà, Solidarjetà: Insaħħu l-pożizzjoni tas-Suq Uniku biex niksbu futur sostenibbli u prosperità għaċ-ċittadini kollha tal-UE” (ir-rapport Letta),
–	wara li kkunsidra d-dokument ta’ pożizzjoni tal-14 ta’ Frar 2025 min-Netherlands, il-Belġju, id-Danimarka, il-Ġermanja, l-Italja, il-Latvja u l-Lussemburgu dwar il-prijoritajiet ta’ politika tal-UE għall-Kummissjoni 2024-2029 u l-istazzjonar ġust ta’ nazzjonali ta’ pajjiżi terzi,
–	wara li kkunsidra l-istrateġiji nazzjonali għall-ġlieda kontra l-isfruttament tal-ħaddiema, ix-xogħol furzat u x-xogħol mhux iddikjarat[footnoteRef:10], [10:  Ara, pereżempju: Ministeru Federali Ġermaniż għax-Xogħol u l-Affarijiet Soċjali, Nationaler Aktionsplan gegen Arbeitsausbeutung und Zwangsarbeit, 2025; Ministeru Taljan għax-Xogħol u l-Politiki Soċjali, Piano nazionale per la lotta al lavoro sommerso, 2022; Ministeru Spanjol għall-Inklużjoni, is-Sigurtà Soċjali u l-Migrazzjoni, Plan de Acción contra el Trabajo Forzoso, 2021; Gvern Żvediż, Nationell strategi mot arbetslivskriminalitet, 2022, kif ukoll: Gvern Norveġiż, Strategi mot arbeidslivskriminalitet, 2021.] 

–	wara li kkunsidra l-Artikolu 55 tar-Regoli ta’ Proċedura tiegħu,
–	wara li kkunsidra l-opinjoni tal-Kumitat għas-Suq Intern u l-Ħarsien tal-Konsumatur,
–	wara li kkunsidra r-rapport tal-Kumitat għall-Impjiegi u l-Affarijiet Soċjali (A10‑0000/2025),
A.	billi l-isfruttament u l-abbuż tal-ħaddiema fis-suq tax-xogħol tal-UE jikkostitwixxu sfida mifruxa u urġenti, li tidher taħt diversi terminoloġiji, inkluż iżda mhux limitat għall-kriminalità relatata max-xogħol, ix-xogħol mhux iddikjarat, l-ekonomija griża, id-dumping soċjali, l-isfruttament tal-ħaddiema u l-iskjavitù moderna;
B.	billi l-Europol tenfasizza li 86 % tan-networks kriminali l-aktar ta’ theddida jużaw strutturi kummerċjali legali bħala parti mill-attività kriminali tagħhom;
C.	billi fil-biċċa l-kbira tas-setturi f’riskju għoli ta’ sfruttament tal-ħaddiema għandhom varjabbli komuni ta’ intensità għolja tax-xogħol flimkien ma’ dipendenza fuq ktajjen twal u kumplessi ta’ sottokuntrattar, il-preżenza ta’ intermedjarji tax-xogħol abbużivi kif ukoll dipendenza qawwija fuq ħaddiema stazzjonati, ħaddiema mobbli tal-UE u nazzjonali ta’ pajjiżi terzi;
D.	billi skont l-ELA, l-istazzjonar ta’ ċittadini ta’ pajjiżi terzi qed jiżdied, u wieħed minn kull erba’ ħaddiema stazzjonati fl-2022 huwa nazzjonal ta’ pajjiż terz;
E.	billi s-sottokuntrattar huwa prattika importanti u jiffunzjona tajjeb f’ħafna setturi, filwaqt li jiffaċilita l-aċċess għal għarfien espert speċjalizzat; billi l-ktajjen twal u kumplessi tas-sottokuntrattar jistgħu, madankollu, iżidu r-riskji relatati mal-frodi, l-infiltrazzjoni kriminali, is-saħħa u s-sikurezza okkupazzjonali tal-ħaddiema, u l-kompetizzjoni inġusta għall-intrapriżi, speċjalment l-intrapriżi żgħar u ta’ daqs medju (SMEs);
F.	billi xi Stati Membri adottaw leġiżlazzjoni li tillimita t-tul tal-ktajjen tas-sottokuntrattar f’ċerti setturi; billi l-Kummissjoni tqis limitazzjoni għal-livelli ta’ sottokuntrattar u l-estensjoni tar-responsabbiltà tas-sottokuntrattar għall-katina sħiħa bħala prattika tajba għall-Istati Membri; billi hemm ukoll intrapriżi li volontarjament irrestrinġew it-tul tal-ktajjen tas-sottokuntrattar tagħhom;
G.	billi l-prattika tal-intermedjazzjoni tax-xogħol mhijiex definita fil-liġi u tista’ tieħu ħafna forom, li jvarjaw minn kumpaniji akbar stabbiliti għal reklutaturi individwali, sensara informali u saħansitra kapijiet ta’ gruppi organizzati; 
H.	billi l-intermedjarji tax-xogħol li la huma rreġistrati, la liċenzjati u lanqas iċċertifikati spiss jintużaw biex jaħbu u jevitaw il-liġi tax-xogħol u r-responsabbiltà tal-impjegatur;
I.	billi l-proċess ta’ regolamentazzjoni tal-ktajjen tas-sottokuntrattar u tal-intermedjarji tax-xogħol fil-livell nazzjonali jista’ jkun twil u diffiċli għall-Istati Membri, mhux l-anqas minħabba ambigwitajiet legali li jirriżultaw mir-regoli tas-suq intern;
Prevenzjoni tal-isfruttament tal-ħaddiema
1.	Jisħaq fuq il-ħtieġa ta’ approċċ Ewropew komprensiv għall-isfruttament tal-ħaddiema b’mod ġenerali, u forom abbużivi ta’ sottokuntrattar u intermedjazzjoni tax-xogħol b’mod partikolari, u għalhekk jitlob li jkun hemm strateġija Ewropea għall-ġlieda kontra l-isfruttament tal-ħaddiema; 
2.	Jiddispjaċih dwar in-nuqqas ta’ ċarezza legali fir-rigward tal-possibbiltà li l-Istati Membri jirregolaw il-ktajjen tas-sottokuntrattar twal u kumplessi; jistieden lill-Kummissjoni tiċċara li r-regoli tas-suq intern tal-UE ma jżommux lill-Istati Membri milli jadottaw leġiżlazzjoni biex jindirizzaw il-ktajjen tas-sottokuntrattar twal u kumplessi, inkluż ir-rekwiżit ta’ relazzjonijiet ta’ impjieg dirett f’setturi b’riskju għoli, fejn ikun fattibbli u ġġustifikat bl-evidenza;
3.	Itenni t-talba tiegħu[footnoteRef:11] lill-Kummissjoni biex tikkunsidra direttiva qafas bil-għan li tindirizza l-isfidi relatati ma’ forom abbużivi ta’ sottokuntrattar u intermedjazzjoni tax-xogħol fl-Ewropa u biex din id-direttiva qafas tintroduċi qafas legali ġenerali, li jillimita s-sottokuntrattar u jiżgura responsabbiltà in solidum tul il-katina tas-sottokuntrattar, kif ukoll tintroduċi miżuri li jirregolaw ir-rwol u r-responsabbiltajiet tal-intermedjarji tax-xogħol, minbarra l-aġenziji tax-xogħol temporanju; [11:  Ir-riżoluzzjoni tat-13 ta’ Marzu 2025.] 

4.	Jenfasizza li l-politiki nazzjonali u reġjonali biex jillimitaw il-livelli ta’ sottokuntrattar spiss inbdew b’mod konġunt mis-sħab soċjali, inkluż ir-rappreżentanti tal-SMEs; jistieden lill-Kummissjoni tressaq proposti għall-istabbiliment ta’ regola ġenerali li tillimita s-sottokuntrattar għal massimu ta’ żewġ livelli taħt il-kuntrattur prinċipali għas-setturi b’riskju għoli ta’ sfruttament tal-ħaddiema; jisħaq li l-identifikazzjoni ta’ setturi nazzjonali b’riskju għoli u l-istabbiliment ta’ proċess ta’ devjazzjoni mir-regola ġenerali, fejn debitament ġustifikat, għandhom ikunu r-responsabbiltà tal-Istati Membri f’kooperazzjoni mas-sħab soċjali;
5.	Jinnota li l-użu dejjem akbar tas-sottokuntrattar għal attivitajiet kummerċjali ewlenin jista’ jwassal għal postijiet tax-xogħol frammentati u esponiment akbar tal-ħaddiema għal sigħat itwal, pagi aktar baxxi u nuqqas ta’ sigurtà tal-impjiegi; jistieden, f’dan ir-rigward, lill-Kummissjoni tiżgura trattament ugwali għal xogħol ugwali u tippromwovi impjiegi diretti f’setturi fejn iseħħu tali riskji;
6.	Jinsab imħasseb dwar in-nuqqas ta’ ċarezza legali fir-rigward tad-differenzjazzjoni bejn stazzjonar ġenwin u frawdolenti ta’ ċittadini ta’ pajjiżi terzi; jistieden lill-Kummissjoni, bi qbil mar-rapport Letta, tirrieżamina l-isfidi tal-infurzar u tieħu l-inizjattiva xierqa biex tagħlaq il-lakuni leġiżlattivi identifikati;
7.	Jisħaq fuq il-ħtieġa li l-intermedjarji tas-suq tax-xogħol jiġu rregolati aħjar; jistieden lill-Kummissjoni tiżgura li l-intermedjarji tax-xogħol li joperaw fl-UE jkunu koperti minn skemi ta’ reġistrazzjoni u liċenzjar filwaqt li tipprojbixxi, bi qbil mal-Konvenzjoni Nru 181 tal-ILO, kwalunkwe tariffa jew kost għall-ħaddiema mitluba mill-intermedjarji tax-xogħol, direttament jew indirettament, b’mod sħiħ jew parzjali;
Infurzar u kontroll
8.	Jisħaq fuq il-ħtieġa ta’ sistemi effiċjenti u b’riżorsi tajbin għall-infurzar u l-kontroll għall-ġlieda kontra l-isfruttament tal-ħaddiema; jilqa’ r-rapport ta’ evalwazzjoni tal-Kummissjoni dwar l-ELA u jtenni t-talba tiegħu[footnoteRef:12] lill-Kummissjoni biex issaħħaħ il-mandat tal-ELA; [12:  Ir-riżoluzzjoni tat-18 ta’ Jannar 2024.] 

9.	Ifakkar li d-Direttiva 2006/22/KE[footnoteRef:13] diġà tistabbilixxi regoli minimi għall-verifika tal-konformità mal-leġiżlazzjoni soċjali fit-trasport bit-triq u jistieden lill-Kummissjoni tippreżenta inizjattiva leġiżlattiva li tirrikjedi li l-Istati Membri jiżguraw kapaċità minima adegwata ta’ spezzjoni tax-xogħol għas-setturi kollha ta’ riskju għoli, bi qbil mal-punt ta’ riferiment tal-ILO ta’ mill-anqas spettur tax-xogħol wieħed għal kull 10 000 ħaddiem; [13:  Id-Direttiva 2006/22/KE tal-Parlament Ewropew u tal-Kunsill tal-15 ta’ Marzu 2006 dwar il-kundizzjonijiet minimi għall-implimentazzjoni tar-Regolamenti tal-Kunsill (KEE) Nri 3820/85 u 3821/85 dwar il-leġiżlazzjoni soċjali li għandha x’taqsam ma’ attivitajiet tat-trasport bit-triq u li tħassar id-Direttiva tal-Kunsill 88/599/KEE (ĠU L 102, 11.4.2006, p. 35, ELI: http://data.europa.eu/eli/dir/2006/22/oj).] 

10.	Itenni t-talba tiegħu[footnoteRef:14] għal introduzzjoni rapida tas-sistema tal-Pass Ewropew tas-Sigurtà Soċjali (ESSPASS) u għal titjib fl-infurzar diġitali tad-drittijiet tas-sigurtà soċjali u l-mobbiltà ġusta, inklużi l-verifika f’ħin reali u l-iskambju ta’ informazzjoni bejn l-awtoritajiet tal-infurzar kif ukoll l-integrazzjoni tal-ESSPASS mas-sistemi nazzjonali eżistenti tal-karti tax-xogħol; [14:  Ir-riżoluzzjoni tal-25 ta’ Novembru 2021.] 

Prevenzjoni tal-isfruttament tal-ħaddiema
11.	Jinnota bi tħassib li l-individwi soġġetti għal projbizzjonijiet ta’ kummerċ fi Stat Membru wieħed jistgħu jevitaw ir-restrizzjonijiet nazzjonali billi jirreġistraw u joperaw negozju fi Stat Membru ieħor, u b’hekk jimminaw is-suq uniku; jistieden lill-Kummissjoni tiżgura rikonoxximent reċiproku awtomatiku tal-projbizzjonijiet tal-kummerċ madwar l-Istati Membri kif ukoll l-iskambju f’waqtu u sigur ta’ informazzjoni rilevanti bejn l-Istati Membri;
12.	Jilqa’ l-użu ta’ kundizzjonalitajiet soċjali fi skemi u programmi ta’ finanzjament nazzjonali u Ewropej li jorbtu l-pagamenti mar-rispett tad-drittijiet tal-ħaddiema; jistieden lill-Kummissjoni tibni fuq l-esperjenza tal-inklużjoni tal-kundizzjonalità soċjali fil-politika agrikola komuni biex tiżgura li l-programmi ta’ finanzjament tal-UE jinkludu l-kundizzjonalitajiet rigward l-istandards Ewropej tax-xogħol;
°
°	°
13.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

[bookmark: _Toc205300604]NOTA SPJEGATTIVA
Il-ħaddiema f’setturi bħall-kostruzzjoni, l-agrikoltura, ix-xogħol domestiku, it-trasport u l-loġistika, l-ipproċessar tal-laħam u tal-ikel, is-servizzi tat-tindif, l-ospitalità u x-xogħol ta’ kura huma s-sinsla tal-ekonomija tagħna. Fl-istess ħin, fil-biċċa l-kbira tal-pajjiżi Ewropej, dawn huma setturi milquta minn livelli persistenti ta’ abbuż, sfruttament u kompetizzjoni frawdolenti, li jagħmlu ħsara lill-ħaddiema kif ukoll lin-negozji leġittimi, speċjalment lill-SMEs.
Diversi inċidenti traġiċi fuq il-post tax-xogħol f’dawn l-aħħar snin madwar l-Istati Membri esponew it-tiġrib uman reali tat-telf tal-kontroll fuq min fl-aħħar mill-aħħar huwa responsabbli li jiżgura l-konformità mal-istandards bażiċi tas-saħħa u s-sikurezza u tal-impjiegi, u dan qajjem tħassib fundamentali dwar l-obbligu ta’ rendikont legali, it-traċċabbiltà u l-kontroll fuq il-kundizzjonijiet tax-xogħol.
Fl-istess ħin, il-Europol wissiet li kważi n-networks kriminali kollha li huma l-aktar ta’ theddida għall-Ewropa, qed jużaw strutturi kummerċjali legali biex jiksbu bażi fl-ekonomija Ewropea, u li l-loġistika, in-negozji b’użu intensiv ta’ flus kontanti u l-kostruzzjoni qed jiġu l-aktar affettwati. 
Fix-xenarju tas-sigurtà tal-lum, in-nuqqas ta’ sorveljanza jista’ jippreżenta wkoll opportunitajiet għall-atturi ostili li qed ifittxu li jiksbu informazzjoni dwar l-infrastruttura kritika, jew li jfixkluha, inkella li jiksbu aċċess għal postijiet tax-xogħol sensittivi mil-lat tas-sigurtà.
M’hemmx fattur wieħed li jixpruna l-isfruttament tal-ħaddiema u r-riskji li dan jirrappreżenta għall-postijiet tax-xogħol Ewropej. Madankollu, hemm ċerti varjabbli li jidhru rikorrenti fl-istudji nazzjonali u Ewropej kif ukoll fir-rapporti mill-awtoritajiet tal-infurzar. Wieħed minnhom huwa d-dipendenza dejjem akbar fuq ktajjen twal u kumplessi ta’ sottokuntrattar u l-ieħor huwa l-preżenza ta’ intermedjazzjoni abbużiva tax-xogħol. Dawn iż-żewġ prattiki interkonnessi flimkien jagħmluha aktar diffiċli għall-awtoritajiet biex jipprevjenu u jidentifikaw atturi frawdolenti jew kriminali milli jidħlu fil-post tax-xogħol.
Għal ħafna ħaddiema u negozji fuq il-post, din mhijiex sorpriża. Iż-żieda fil-postijiet tax-xogħol mingħajr kontroll adegwat u fejn ir-responsabbiltà hija maqsuma, dilwita u mbuttata ’l isfel fil-katina, ilha tikkawża nuqqas ta’ sodisfazzjon għal bosta snin.
Bi tweġiba għal dawn l-isfidi, l-Istati Membri ppruvaw iżidu u jissikkaw il-kontrolli u jieħdu azzjoni biex jipprevjenu l-aktar forom komuni ta’ abbuż. Għamlu sforzi biex jillimitaw il-ktajjen twal ta’ sottokuntrattar, isaħħu r-rekwiżiti ta’ responsabbiltà, iżidu l-iskambju ta’ informazzjoni u jistabbilixxu unitajiet ta’ kontroll speċifiċi li jiffukaw fuq l-identifikazzjoni u l-eliminazzjoni tal-isfruttament u l-abbuż tal-ħaddiema. Is-sħab soċjali nazzjonali u settorjali wkoll qamu għall-isfida u ħadu inizjattivi awtonomi biex jgħinu fit-tindif tas-setturi tagħhom kif ukoll imbuttaw b’mod konġunt biex il-gvernijiet tagħhom jagħmlu aktar milli qed jagħmlu. Huwa evidenti li dawn l-isforzi kellhom effetti pożittivi importanti, iżda huwa evidenti wkoll li dan mhuwiex biżżejjed u li jeħtieġ li jsir aktar. 
L-isfidi jinħassu b’mod partikolari meta jiġu ttrattati kumpaniji li joperaw bejn il-fruntieri, peress li l-kooperazzjoni transfruntiera bejn l-awtoritajiet tal-infurzar, l-iskambju ta’ informazzjoni u l-oqfsa legali ma żammewx il-pass mal-iżviluppi fuq il-post. Mingħajr rispons Ewropew magħqud, isir aktar faċli għall-atturi frawdolenti u kriminali li jisfruttaw id-dgħufijiet tas-Suq Uniku. Hemm ukoll diversi każijiet fejn l-Istati Membri ffaċċjaw sfidi legali meta ħadu azzjoni kontra l-isfruttament tal-ħaddiema u biex jiżguraw il-kompetizzjoni ġusta, spiss b’referenza għad-dritt tal-Unjoni.
L-isfruttament tal-ħaddiema b’mod ġenerali, u forom abbużivi ta’ sottokuntrattar u intermedjazzjoni tax-xogħol b’mod partikolari, għalhekk jeħtieġu rispons koordinat fil-livell Ewropew.
Rispons b’suċċess għal dawn l-isfidi jrid ifisser li l-mudelli kummerċjali tal-frodaturi u l-kriminali ma jibqgħux profittabbli, u b’hekk jiġu protetti l-ħaddiema u tiġi ffaċilitata l-ħajja għan-negozji kollha li jirrispettaw il-liġi. Dan ir-rispons għandu jkun ibbażat fuq tliet pilastri: 
1.	Il-prevenzjoni, li tagħmilha diffiċli kemm jista’ jkun li wieħed jinvolvi ruħu f’attivitajiet frawdolenti;
2.	Il-kontroll, li jagħmel ir-riskju ta’ skoperta għoli kemm jista’ jkun;
3.	Is-sanzjonijiet, biex jiġi żgurat li l-konsegwenzi jinħassu ħafna minn dawk li jinqabdu.
Fl-aħħar mill-aħħar, nittama li dan ir-rapport jinċentiva biex tiġi intensifikata l-ġlieda kontra l-isfruttament tal-ħaddiema b’enfasi fuq il-forom abbużivi tas-sottokuntrattar u l-intermedjazzjoni tax-xogħol, filwaqt li jinġabar appoġġ wiesa’ mill-ispettru politiku kollu u mis-sħab soċjali. Filwaqt li l-opinjonijiet dwar soluzzjonijiet preċiżi jistgħu jvarjaw, nittama b’sinċerità li lkoll nistgħu nibdew bir-rikonoxximent komuni li dawn il-problemi fis-suq tax-xogħol Ewropew huma reali, qed jintensifikaw u jeħtieġu attenzjoni urġenti.

